Литературният фестивал „Пловдив чете” бе открит официално тази вечер. Церемонията се проведе традиционно на Античния театър. За 12-ти път бе връчена наградата „Орфеев венец“ - за най-изявен поет.

Носителят Александър Секулов бе бурно аплодиран от своите съграждани, напълнили Античния театър. Наградата Златна четка“ – за най-добро художествено оформление на книга – получи Иво Рафаилов, известен еднакво и като поет, и като художник на книги. Тази година имаше и извънредно отличие – за за автора на тритомника „Балканският човек“ Йордан Велчев.

Вечерта завърши с група „Фондацията“. „Пловдив чете“ продължава до неделя със срещи с над 50 автори и представянето на близо 40 издателства на Алеята на книгата на Централния площад на града. В петък в рамките на фестивала се раздават и Националните литературни награди „Христо Г. Данов“.